2022-2023-yillarda mahallalar infratuzilmasini yanada yaxshilash bo‘yicha qo‘shimcha chora-tadbirlar to‘g‘risida

Respublika hududlarini obod qilish, qishloq va mahallalarda infratuzilma bilan bog‘liq eng dolzarb masalalarni tizimli hal etish, xususan, joylarda ichki yo‘llar, ichimlik suv, elektr energiyasi va gaz ta’minotini, ta’lim, sog‘liqni saqlash, madaniyat, sport va boshqa infratuzilma obyektlarini yaxshilash, shu asosda aholi uchun munosib turmush sharoitlarini yaratish maqsadida:
 1. Qoraqalpog‘iston Respublikasi, viloyatlar va Toshkent shahri bo‘yicha hududiy ishchi guruhlar tashkil etilib, ular tomonidan 9 370 ta mahallada aholining turmush darajasiga bevosita ta’sir ko‘rsatuvchi eng dolzarb masalalar o‘rganilganligi va hududlar kesimida 2022-2023-yillarda mahallalar infratuzilmasini rivojlantirish bo‘yicha loyihalar dasturlari (keyingi o‘rinlarda — Dasturlar) ishlab chiqilganligi ma’lumot uchun qabul qilinsin.
 2. Mahallalar infratuzilmasini rivojlantirish chora-tadbirlarini tizimli va rejali amalga oshirish maqsadida:
 2022-2023-yillarda mahallalar infratuzilmasini rivojlantirish bo‘yicha loyihalar dasturlari doirasida amalga oshiriladigan tadbirlarning yig‘ma parametrlari 1-ilovaga muvofiq;
 2022-2023-yillarda mahallalar infratuzilmasini rivojlantirish bo‘yicha loyihalar dasturlari ijrosini muvofiqlashtirish yuzasidan Respublika ishchi guruhi (keyingi o‘rinlarda — Respublika ishchi guruhi) tarkibi 2-ilovaga muvofiq;
 2022-2023-yillarda mahallalar infratuzilmasini rivojlantirish bo‘yicha loyihalar dasturlarini amalga oshirish yuzasidan hududiy ishchi guruhlar (keyingi o‘rinlarda — Hududiy ishchi guruhlar) rahbarlari ro‘yxati 3-ilovaga muvofiq tasdiqlansin.
 Respublika ishchi guruhiga (A.J. Ramatov) Dasturlarning yig‘ma parametrlariga, zarur hollarda, o‘zgartirish va qo‘shimchalar kiritish huquqi berilsin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari Hududiy ishchi guruhlar bilan birgalikda bir hafta muddatda Dasturlar doirasida amalga oshiriladigan loyihalarning ro‘yxatlarini tegishincha Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahri Kengashlarida muhokama qilib, tasdiqlasin.
 4. Dasturlar doirasida amalga oshiriladigan qurilish-ta’mirlash ishlari bo‘yicha buyurtmachilar etib:
 ichki avtomobil yo‘llari bo‘yicha — Avtomobil yo‘llari qo‘mitasi tizimidagi buyurtmachi tashkilotlar;
 ichimlik suv ta’minoti va oqova suv tizimi obyektlari bo‘yicha — “Suv ta’minoti va oqova suv obyektlari qurilishi bo‘yicha injiniring kompaniyasi” unitar korxonasi;
 elektr energiyasi va gaz ta’minoti obyektlari hamda aloqa tarmoqlari bo‘yicha — tegishincha “Hududiy elektr tarmoqlari” AJ, “Hududgazta’minot” AJ va “O‘zbektelekom” AK;
 ijtimoiy soha obyektlari, mahalla fuqarolar yig‘inlari idoralari, obodonlashtirish va tungi yoritish uskunalarini o‘rnatish ishlari va boshqa obyektlar bo‘yicha — Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari huzuridagi “Yagona buyurtmachi xizmati” injiniring kompaniyalari hamda ushbu obyektlarni saqlash bilan bog‘liq ta’mirlash ishlari bo‘yicha — tegishli tarmoq korxonalari belgilansin.
 5. Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari, Avtomobil yo‘llari qo‘mitasi, “Hududiy elektr tarmoqlari” AJ, “Hududgazta’minot” AJ, “O‘zsuvta’minot” AJ va boshqa buyurtmachi tashkilotlar 2022-yil 15-noyabrga qadar Dasturlar doirasida amalga oshiriladigan loyihalar (obyektlar)ning loyiha-smeta hujjatlarini ishlab chiqish va davlat ekspertizasidan o‘tkazish choralarini ko‘rsin.
 6. Shunday tartib o‘rnatilsinki, unga muvofiq Dasturlar doirasida:
 qurilish-ta’mirlash ishlari Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari huzuridagi “Obod qishloq” va “Obod mahalla” jamg‘armalari orqali moliyalashtiriladi. Bunda, mablag‘lar O‘zbekiston Respublikasi respublika budjetidan mahalliy budjetlarga budjetlararo transfertlar sifatida ajratiladi;
 2022-yilda ajratilib, yil yakuniga qadar o‘zlashtirilmasdan qolgan mablag‘lar Davlat budjetiga qaytarilmaydi va ushbu mablag‘lar 2023-yilda Dasturlarda nazarda tutilgan obyektlarning qurilish-ta’mirlash ishlarini yakunlash uchun maqsadli yo‘naltiriladi;
 ajratilgan mablag‘lar loyiha-smeta hujjatlariga asosan aniqlangan ishlar hajmini moliyalashtirishga yetishmagan taqdirda, qo‘shimcha xarajatlar tegishincha Qoraqalpog‘iston Respublikasi budjeti, viloyatlar va Toshkent shahri mahalliy budjetlarining qo‘shimcha manbalari hisobidan moliyalashtiriladi;
 moliyalashtirish uchun qurilish-ta’mirlash ishlarining manzilli ro‘yxatlari Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari tomonidan tasdiqlanadi.
 7. Dasturlarni amalga oshirish doirasida:
 bosh loyihachi tashkilotlar qonunchilik hujjatlarida belgilangan tartibda tanlov (tender) orqali aniqlansin;
 bosh pudratchi tashkilotlar belgilangan tartibda “Shaffof qurilish” milliy axborot tizimi orqali hamda obyektlarni saqlash bilan bog‘liq ta’mirlash ishlari uchun jalb etiladigan tashkilotlar belgilangan tartibda tanlov (tender) orqali aniqlansin;
 bosh loyihachi va bosh pudratchi tashkilotlarga, istisno tariqasida, qurilish-ta’mirlash ishlari uchun 30 foiz miqdorida oldindan to‘lov (avans) amalga oshirishga ruxsat berilsin.
 8. Bosh vazir o‘rinbosari J.A. Qo‘chqorov, Moliya vazirligi Dasturlar doirasida qurilish-ta’mirlash ishlarini boshlash va amalga oshirish maqsadida:
 2022-yil 15-noyabrga qadar Qoraqalpog‘iston Respublikasi Vazirlar Kengashi, viloyatlar va Toshkent shahri hokimliklari huzuridagi “Obod qishloq” va “Obod mahalla” jamg‘armalariga jami 1,7 trillion so‘m miqdorida mablag‘larni o‘tkazib bersin;
 kelgusida, ehtiyojga qarab, ushbu qurilish-ta’mirlash ishlarini moliyalashtirish uchun qo‘shimcha 1 trillion so‘m miqdorida mablag‘lar ajratilishini nazarda tutsin.
 9. Qoraqalpog‘iston Respublikasi Vazirlar Kengashi Raisi, viloyatlar va Toshkent shahri hokimlari hamda tegishli vazirlik va idoralar rahbarlariga Dasturlar doirasida ajratiladigan mablag‘lardan maqsadli va samarali foydalanishni tizimli nazorat qilish hamda kreditor qarzdorliklar yuzaga kelishiga yo‘q qo‘ymaslik yuzasidan shaxsiy javobgarlik yuklansin.
 10. Belgilansinki:
 tuman (shahar) sektorlari va boshqa hududiy tashkilotlar rahbarlari har oyda xalq deputatlari tuman (shahar) Kengashlariga Dasturlar doirasida amalga oshirilayotgan ishlar to‘g‘risida hisobot berib boradi;
 Qoraqalpog‘iston Respublikasi Jo‘qorg‘i Kengesi, xalq deputatlari viloyatlar va Toshkent shahri Kengashlari Dasturlar ijro etilishi holatining muntazam muhokama qilinishini va mas’ul rahbarlarning tegishli hisobotlari eshitib borilishini ta’minlaydi;
 Dasturlarga kiritilgan obyektlarni foydalanishga topshirish bo‘yicha davlat qabul komissiyalari tarkibiga mahalla fuqarolar yig‘inlari raislari kiritiladi va bajarilgan qurilish-ta’mirlash ishlarining hajmi va sifati bo‘yicha jamoatchilik nazorati o‘rnatiladi.
 11. Hududiy ishchi guruhlar rahbarlari Qoraqalpog‘iston Respublikasi Vazirlar Kengashi Raisi, viloyatlar va Toshkent shahri hokimlari bilan birgalikda ikki hafta muddatda mahallalar kesimida alohida reja-jadvallarni tasdiqlab:
 har hafta joylarga chiqqan holda mahallalarda amalga oshirilayotgan ishlar o‘z vaqtida va samarali tashkil qilinishini nazoratga olsin, shuningdek, dolzarb muammolar hal etilayotganligi yuzasidan aholiga batafsil tushuntirish va tashviqot ishlarini tashkil etsin;
 mahallalar infratuzilmasini yaxshilash bo‘yicha amalga oshirilayotgan ishlarning holatini, bu borada aholining fikr-mulohazalarini tizimli o‘rganib, mavjud muammolarni hal etish bo‘yicha Respublika ishchi guruhiga takliflar kiritib borsin.
 12. Respublika ishchi guruhi (A.J. Ramatov):
 Dasturlar ijrosini va Hududiy ishchi guruhlar faoliyatini muvofiqlashtirib borsin, shu jumladan har bir loyiha (obyekt)ning amalga oshirilishini doimiy monitoring qilish, kechikayotgan loyiha (obyekt)larni joylarga chiqqan holda o‘rganish va aniqlanadigan muammoli masalalarni tizimli hal etish choralarini ko‘rsin;
 har oyda Dasturlar ijrosini tanqidiy muhokama qilib, Vazirlar Mahkamasi Rayosatiga hamda O‘zbekiston Respublikasi Prezidenti Administratsiyasiga axborot kiritib borsin.
 13. Dasturlar doirasida amalga oshiriladigan ishlar ustidan quyidagi nazorat tizimi yo‘lga qo‘yilsin:
 Qurilish sohasida nazorat inspeksiyasi, Yo‘l-qurilish ishlari sifatini nazorat qilish inspeksiyasi, Ichimlik suvdan foydalanishni nazorat qilish inspeksiyasi qurilish-ta’mirlash ishlarining sifati, shaharsozlik normalari va qoidalariga rioya etilishi yuzasidan davlat arxitektura-qurilish nazoratini amalga oshiradi;
 Davlat moliyaviy nazorati inspeksiyasi Dasturlar doirasida ajratilayotgan mablag‘larning maqsadli va samarali ishlatilishi ustidan tizimli davlat moliyaviy nazoratini amalga oshiradi;
 Bosh prokuratura joylarda Dasturlarning o‘z vaqtida, to‘liq va sifatli ijro etilishi, shu jumladan obyektlarning loyiha-smeta hujjatlari o‘z vaqtida va sifatli ishlab chiqilishi, har bir loyiha (obyekt) bo‘yicha mablag‘larning maqsadli va samarali sarflanishi, qurilish-ta’mirlash ishlari sifatli bajarilishi, xarid qilish tartib-taomillari qonunchilik hujjatlariga muvofiq amalga oshirilishi ustidan tizimli nazorat o‘rnatadi;
 mahalla fuqarolar yig‘inlari raislari, mahallalardagi hokim yordamchilari, xotin-qizlar faollari va yoshlar yetakchilari, ommaviy axborot vositalari va boshqa jamoat tashkilotlari Dasturlar doirasida amalga oshirilayotgan ishlarning holati, sifati va ko‘lami yuzasidan jamoatchilik nazoratini o‘rnatishga jalb qilinadi.
 Bosh prokuratura ikki hafta muddatda mazkur qaror doirasida hamda tashabbusli budjetlashtirish asosida moliyalashtiriladigan loyihalar (obyektlar)ni amalga oshirish jarayonlari samaradorligini oshirish, ushbu sohada davlat va jamoatchilik nazorati mexanizmlarini takomillashtirish, ochiqlik va shaffoflikni ta’minlash bo‘yicha qaror loyihasini kiritsin.
 14. O‘zbekiston Milliy axborot agentligi va O‘zbekiston Milliy teleradiokompaniyasi ommaviy axborot vositalarida mazkur qarorning mazmun va mohiyati, mahallalar infratuzilmasini yaxshilash orqali aholi uchun munosib turmush sharoitini yaratish bo‘yicha amalga oshirilayotgan ishlarning ko‘lami va islohotlarning natijalarini keng yoritib borish bo‘yicha maqolalar, mavzuli ko‘rsatuvlar va eshittirishlar tashkil qilsin.
 15. Mazkur qarorning ijrosini samarali tashkil qilish, uning natijadorligini har oyda muhokama qilib borish va ijro uchun mas’ul idoralar faoliyatini muvofiqlashtirishga mas’ul etib Bosh vazir o‘rinbosarlari A.J. Ramatov va J.A. Qo‘chqorov belgilansin.
 Amalga oshirilayotgan chora-tadbirlar natijadorligi yuzasidan O‘zbekiston Respublikasi Prezidentiga har oy yakuni bo‘yicha axborot berib borilsin.